**Ročníková práca 2. ročník LS**

**Ročníkovou prácou** sa môžu preverovať odborné schopnosti a vedomosti študenta a jeho schopnosť interpretovať odborné problémy v širších časových a predmetových súvislostiach. Očakáva sa vlastná interpretácia zistených faktov a ich prehľadné spracovanie vrátane zaradenia do príslušného odborového či historického kontextu. (Meško, Katuščák, Findra et al, 2005).

**Všeobecné pokyny**

* **Správna voľba témy** tvorí bázu celej práce, preto je dôležité, aby ste uvedenú problematiku poznali,  mali ju dostatočne naštudovanú a aby názov témy súvisel so sociálnou prácou, s konkretizáciou špecifických oblastí príp. metód sociálnej práce napr. Prevencia drogovej závislosti, nie Drogová závislosť. Pozor na témy pedagogické, medicínske, psychologické. Tiežje dôležité si zistiť či existuje pre Vami zvolenú tému dostatok literárnych prameňov ako sú knihy, zborníky z konferencií, články z odborných časopisov...odborné internetové zdroje...
* Prácu píšeme v slovenskom jazyku **v 1.os**. množného čísla.
* Text sa piše a tlačí na jednu stranu A4, písmo **Times New Roman** – iné nepoužívať prosím, **12 bodové písmo** – text v celej práci jednotný.
* **HLAVNÉ KAPITOLY** – **14 bodové písmo, veľké tlačené, bold** (1.úroveň) píšeme ním všetky názvy jednotlivých častí práce.
* **PODKAPITOLY – 12 bodové písmo, veľké tlačené, bold** (2. úroveň) píšeme ním názvy podkapitol.
* **Subkapitoly** (**pr.** **1.1.1**) v ročníkovej práci sa neodporúča.(3 úroveň)
* Nepoužívajte prosím podčiarknuté písmo (U)
* Za každým interpunkčným znamienkom musí byť medzera výnimku tvorí:

a) číslovanie podkapitol, teda bodka medzi číslami pr: **1.1 PODKAPITOLA**

b) pri citátoch, po ktorých ide bodka a hneď za ňou úvodzovky.

* **Okraje –** zľava 3,5 cm, sprava 2 cm, zhora a zdola 2,5 cm.
* **Riadkovanie** v celej práci 1,5.
* **Zarovnanie** textu do bloku.
* **Slová** na konci riadku nedeliť, a tiež na konci riadku nedávať predložky a spojky.
* **Používať** len odborné výrazy, nie hovorové alebo zdrobneliny.
* **Rozsah ročníkovej práce** je **12 -** **15** strán bez preliminárii, teda tvorí ich len jadro práce. **Ročníková práca má** mať 3 – 4 hlavné podkapitoly, (medzi hlavnou kapitolou a podkapitolou musí byť vstup - text) a podkapitoly 2 – 3 každá má mať cca 1 stranu, literárne zdroje 10.
* **1 KAPITOLA** - za týmto číslom nie je bodka (nielen v prvej, ale vo všetkých kapitolách), (kapitola 14b, bold).
* **1.1 PODKAPITOLA** – pri podkapitolách sa dáva bodka medzi číslo, ale za posledné číslo sa bodka nedáva, (podkapitola 12 b, bold).
* Každú hlavnú **kapitolu** (nie podkapitolu) píšte prosím na **samostatnú stranu**.
* Názvy kapitol,  podkapitol, obsahu, úvodu, záveru... vždy píšte **od ľavej strany** a nie od stredu.
* Pod názvom kapitol či podkapitol sa vynecháva jeden riadok, tiež sa riadok vynecháva na konci textu pred názvom ďalšej podkapitoly.
* Práca musí byť písaná tak aby mala logický sled. Je dôležité aspoň jednu kapitolu, venovať výslovne **sociálnej práci** s uvedením foriem, metód, etáp a pod.
* Posledná strana kapitoly, úvodu, záveru nesmie byť poloprázdna, uvádza sa, že má byť zaplnená textom min do 4/5.
* Názvy kapitol a podkapitol sa netvoria otázkou.
* Za názvom kapitol a podkapitol sa nepíše bodka.
* Literatúru nepoužívať staršiu ako 10 rokov.
* Treba pracovať nielen so slovenskou a českou, ale aj zahraničnou literatúrou.
* Treba používať len s platnú legislatívu, v prácach to býva častá a neodpustiteľná chyba.
* Odporúča sa používať len odborné články, hlavne pri internetových zdrojoch.
* V jednej kapitole sa používajú citáty, parafrázy, výťahy od viacerých autorov, nielen od jedného.
* V práci používať aj vlastný pohľad na problematiku, či už z praxe, z výskumov....
* V práci je možné uviesť aj ktátke motto súvisiace s prácou (na zač. úvodu).
* Treba sa **vždy** pridržiavať zvolenej témy.
* Pri odsekoch používajte prosím tabulátor 1 cm. Používa sa vždy keď chceme v práci vyjadriť novú myšlienku, alebo inak, text v novom riadku.
* Pri novej myšlienke riadok **nevynechávame,** ale prejdeme na riadok nový, ktorý je na začiatku oddelený odsekom.
* Ak robíme v texte odrážky, tak pri každej odrážke za textom dávame čiarku a  za poslednou odrážkou dávame bodku. Je vhodné používať jeden typ odrážok, a to z ľavej strany. Dávať si pozor aby ich v práci nebolo veľa, ak ich je veľa radšej ich uveďte v podobe súvislého textu.
* Strany sa číslujú arabskými číslicami, v dolnej časti strany, centrovanie na stred, a to 2 cm od dolného okraja. Počítať strany sa síce začínajú od titulného listu, ale fyzicky sa začínajú čísla strán písať od **druhej strany úvodu.**

**Časti ročníkovej práce**

**1. Obal** – nestránkuje sa a ani sa nepočíta do celkového počtu strán.

**2. Titulný list** – číslo strany sa nepíše ale počíta sa do stránkovania (str.1).

**3. Čestné vyhlásenie** - číslo strany sa nepíše ale počíta sa do stránkovania (str. 2).

**4. Abstrakt v slovenskom jazyku** - číslo strany sa nepíše ale počíta sa do stránkovania (str.3)

**5. Obsah** - číslo strany sa nepíše ale počíta sa do stránkovania (str. 4).

**6. Úvod –** fyzicky sa začína písať číslo strany od **druhej strany úvodu**.

**7. Jadro –** hlavná časť textu práce.

**8. Záver –** vecné závery, vlastný prínos autora.

**9. Zoznam použitej literatúry –** sústredený samostatne, ale ako súčasť hlavného textu.

Pri Bc prácach – zadanie, poďakovanie aj ked nepovinné, abstrakt aj v inom jazyku, a ak máme tak aj zoznam tabuliek, zoznam skratiek a značiek, slovník termínov, prílohy.

**Obal**

* na prednom obale sa píše **VEĽKÝM TLAČENÝM PÍSMOM,** ktoréje zvýraznené boldom, centrovanie na stred(okrem evidenčného čísla, roku vydania, mena autora,),
* **NÁZOV VYSOKEJ ŠKOLY** - 4 cm od horného okraja, veľkosťou písma 14 b,
* **NÁZOV KATEDRY -** píše sa pod názov VŠZaSP veľkosťou písma 14 b,
* **Evidenčné číslo** - uviesť číslo z indexu,1 vynechaný riadok pod názvom katedry, veľkosťou písma 12 b, vľavo,
* **HLAVNÝ NÁZOV PRÁCE -**  10 cm od horného okraja, veľkosťou písma 16 b,
* **typ práce - ROČNÍKOVÁ PRÁCA** - 1 vynechaný riadok pod názvom práce veľkosťou písma 12 b,
* **Rok vydania práce** (**2012**) - 4 cm od spodného okraja, vľavo, veľkosťou písma 14 b,
* **MENO A PRIEZVISKO AUTORA-** 4 cm od spodného okraja vpravo, veľkosťou písma 14 b. (Viď vzor)

**Titulný list**

* píše sa na samostatnú stranu, fyzicky sa nečísluje, ale ráta sa ako strana č. 1,
* centrovanie na stred strany, a to názov školy, názov katedry, názov práce a typ práce, zvýraznené boldom**,**
* **NÁZOV VYSOKEJ ŠKOLY -**  VEĽKÝM TLAČENÝM PÍSMOM 4 cm od horného okraja, veľkosťou písma 14 b,
* **NÁZOV KATEDRY** a **FORMA ŠTÚDIA** - VEĽKÝM TLAČENÝM PÍSMOM pod názov VŠZaSP veľkosťou písma 14 b,
* **NÁZOV PRÁCE** - VEĽKÝM TLAČENÝM PÍSMOM 10 cm od horného okraja veľkosťou písma 16 b,
* **Typ záverečnej práce -** ROČNÍKOVÁ PRÁCA - VEĽKÝM TLAČENÝM PÍSMOM jeden vynechaný riadok pod názvom práce veľkosťou písma 12 b,
* študijný program, študijný odbor, školiteľ sa píšu zľava pod sebou, malým tlačeným písmom, veľkosťou písma 12 b, bold,
* **Študijný program: Sociálna práca** -18 cm od horného okraja, veľkosťou písma 12 b, bold
* **Študijný odbor** (+ kód odboru bez medzier za bodkou**): 3.1.14 Sociálna práca** veľkosťou písma 12 b, bold,
* **Školiteľ**  všetky jeho tituly**: prof. PhDr. Xxxxx Xxxxxxxxxxx, PhD.** veľkosťou písma 12 b, bold,
* **MIESTO a rok vydania práce** - **BRATISLAVA 2012** - VEĽKÝM TLAČENÝM PÍSMOM 4 cm od spodného okraja, veľkosťou písma 14 b, bold, vľavo,
* **MENO A PRIEZVISKO AUTORA** píše sa VEĽKÝM TLAČENÝM PÍSMOM 4 cm od spodného okraja, veľkosťou písma 14 b, bold, vpravo.

(Viď vzor)

**Čestné vyhlásenie**

* píšeme ho na samostatnú stranu v jej spodnej časti. Musí byť podpísané, uvedený dátum odovzdania práce a mesto, v ktorom študent študuje.

(Viď vzor)

**Abstrakt v slovenskom jazyku**

* Píše sa na samostatnú stranu v slovenskom jazyku (toto platí pre ročníkovú prácu) ale v záverečných prácach sa píše aj v cudzom jazyku.... (anglicky príp. nemecky), fyzicky sa nečísluje.
* Abstrakt je krátka výstižná charakteristika obsahu dokumentu maximálne na 1 stranu.
* Píše bez použitia tabulátora- abstrakt pripravuje samotný autor bakalárskej práce, aby pomohol čitateľovi rýchlo sa zoznámiť s obsahom práce.
* Najskôr sa píše názov **ABSTRAKT** – 14 b, bold, vynechá sa riadok sa píšu údaje:

PRIEZVISKO, meno: Názov práce. [Typ práce]/ Meno a priezvisko – Škola. Pracovisko (názov katedry). – Školiteľ: Stupeň odbornej kvalifikácie: – Miesto : Pracovisko, rok. Počet strán (posledná číslovaná strana ročníkovej práce).

(prázdny riadok)

**Názov práce** –12 b, bold Pr. **Prevencia drogovej závislosti** (bez odskoku teda tabulátora)

(prázdny riadok)

Vlastný text abstraktu (bez odskoku, teda bez tabulátora)

(prázdny riadok)

**Kľúčové slová** – boldom názov, ale vlastné kľúčové slová bez bold. Max 5 slov, ktoré vyjadrujú tému, vecný obsah práce. Sú to jednoslovné, prípadne viacslovné výrazy, písané formou vety. Píšu sa veľkým začiatočným písmenom a oddeľujú bodkou (bez odskoku, teda bez tabulátora) (Viď vzor).

**Obsah**

* píše sa na samostatnú stranu, fyzicky sa nečísluje, ale ráta sa do počtu strán,
* názov **OBSAH** píšeme veľkým tlačeným písmom veľkosťou 14 b, bold, vynecháme riadok,
* jednotlivé názvy kapitol v **obsahu** píšeme 12 b, napr: 1 KAPITOLA, položky v obsahu **nezvýrazňovať boldom**,
* podkapitoly v **obsahu** píšeme malým písmom 12 b napr: 1.1 Podkapitola
* v obsahu medzi hlavnými názvami KAPITOL vynechať 1 voľný riadok,
* do obsahu sa dávajú s príslušným označením aj strany, kde v práci sa nachádza:úvod, názvy hlavných kapitol a podkapitol, záver, zoznam použitej literatúry.

**Úvod**

* musí obsahovať opis predkladanej problematiky v SR a tiež v zahraničí, aktuálnu stránku problematiky a jej závažnosť, motiváciu k napísaniu ročníkovej práce, cieľ práce, dva najčastejšie používané pramene zo sociálnej práce, štruktúru práce, cieľovú skupinu teda komu je práca určená.
* úvod v číslovaní jednotlivých častí nemá číslo až v jadre práce sa číslujú kapitoly začínajúc číslom 1,
* píše sa na samostatnú stranu pr. **ÚVOD** veľkým tlačeným, 14 b, bold – vynechať riadok – text  úvodu,
* číslo strany sa začína písať od druhej strany úvodu, pretože úvod píšeme na dve strany,
* ale pozor, **v obsahu,** pri úvode, píšeme také číslo strany, ktoré sa nachádza na prvej strane úvodu, toto sa však priamo na prvú stranu úvodu nepíše len sa ráta do stránkovania,
* úvod sa odporúča písať až po napísaní jadra práce.

**Jadro**

* vlastná práca je členená na jednotlivé kapitoly,  podkapitoly, (subkapitoly) je hlavnou časťou práce, členenie je vždy určené typom práce,
* používajú sa citáty, parafrázy, výťahy a vlastný prínos autora,
* dôležité je riešiť súčasný stav problematiky, uvádzame aktuálne informácie a poznatky, zdrojom sú dokumenty domácich a zahraničných autorov.

**Záver**

* stručná charakteristika práce, hodnotenie splnenia cieľa, zhodnotenie výsledkov práce, význam pre teóriu a prax, odporúčania pre prax,
* musí mať súvis s jadrom práce,
* naznačuje celkový prístup študenta,
* píše sa na novú stranu, najskôr názov **ZÁVER -** 14 b písmo, veľkým tlačeným, zvýraznené boldom, vynechať riadok a text záveru 12 b,
* v obsahu sa záver očísluje číslom, ktoré nasleduje po poslednej kapitole,
* v texte práce sa však pred názov ZÁVER už **neuvádza číslo** po poslednej kapitole,

číslo strany sa v závere **píše**. (Viď vzor).

**Zoznam použitej literatúry**

* musí obsahovať úplný zoznam literárnych prameňov použitých v práci,
* rozsah tejto časti je daný množstvom použitých literárnych zdrojov, korešpondujúcimi s citáciami použitými v texte,
* musí byť na novej strane bezprostredne za hlavným textom, za záverom,
* najskôr sa píše názov **ZOZNAM POUŽITEJ LITERATÚRY** 14 b písmo, veľkým tlačeným, zvýraznené boldom, vynechá sa jeden riadok a nasleduje literatúra v abecednom poradí podľa priezviska autora, resp. názvu publikácie/článku (ak nie je známy autor),

**Citát, parafráza, výťah –** tri základné spôsoby preberania prameňov

**Citát**

* text doslovne prevzatý z určitého dokumnetu, píše sa v úvodzovkách a ak má citát viac ako štyri riadky píšeme ho kurzívou. Je samozrejme odsadený od ľavého okraja.

**Citácia**

* skrátené označenie použitého prameňa, z ktorého citát, parafráza či výťah pochádza. V texte sa píše vždy tam, kde sa na použitý prameň odvolávame. Citáciu nezvýrazňujeme, nepíšeme kurzívou, nepíšeme tituly autorov a bodku dávame rovnako za citátom, parafrázou, výťahom aj citáciou.

**Parafráza**

* upravená myšlienka určitého autora, to znamenná, že je vyjadrená vlastými slovami autora, ktorý prácu píše. Odlišný od citátu je aj v tom, že sa nepíše do úvodzoviek.

**Výťah**

* krátke zhrnutie určitej pasáže. Tu nemôžeme pridávať vlastný pohľad, je potrebné sa pridržiavať pôvodných myšlienok. (75% redukcia)

Pri citovaní je veľmi dôležitá etika a technika citovania.

**Etika** – určuje dodržiavanie etickej normy vo vzťahu k cudzím výsledkom či myšlienkam, v iných dokumentoch a v použitej literatúre.

**Technika** – je spôsob správneho spájania miest v texte so záznamami o dokumentoch, ktoré sú v zozname použitej literatúry, a to podľa stanovených noriem.

**Metóda meno-dátum**

**Citovanie metódou meno-dátum je možné uviesť tromi spôsobmi**

**1.** „Vedecké teórie sú abstraktnými koncepciami, ktoré tvoria overený, ucelený a koherentný systém poznatkov. Tieto teórie sú v pohybe, pretože vývoj vedy podnecuje neustále overovanie, spochybňovanie doterajších teórií, ich spresňovanie a dopĺňanie a tvorba nových vedeckých teórií. (Gavora, 2007, s. 7).

**2.** Gavora (2007, s. 7) uvádza, že „vedecké teórie sú abstraktnými koncepciami, ktoré tvoria.........................“

**3.** Vedecké teórie sú podľa Gavoru (2007, s. 7) „abstraktnými koncepciami, ktoré tvoria overený......................“

Pri publikácii, ktorá má **dvoch** alebo **troch** autorov týchto oddeľujeme čiarkou

**Pr.** „.................“ (Hučík, Hučíková, 2010, s. 49).

Ak má publikácia viac ako troch autorov uvádza sa meno prvého autora a latinská skratka **et al.**

**Pr.** „...............“ (Mátel et al., 2010, s. 52).

**Na rozdiel od citátu sa pri parafráze a výťahu udáva len autor a rok, strana sa nepíše.**

**Citovanie zo zákona** (dva spôsoby)

**1.** „Sociálny dôsledok ťažkého zdravotného postihnutia je znevýhodnenie, ktoré má fyzická osoba z dôvodu jej ťažkého zdravotného postihnutia v porovnaní s fyzickou osobou bez zdravotného postihnutia rovnakého veku, pohlavia a za rovnakých podmienok a ktoré nie je schopná z dôvodu ťažkého zdravotného postihnutia prekonať sama.“ (Zákon č. 447/2008 Z. z. § 2 ods. 2).

**2.** Sociálnydôsledok ťažkého zdravotného postihnutia podľa § 2 ods. 2 zákona 447/2008 Z. z. o peňažných príspevkoch na kompenzáciu ťažkého zdravotného postihnutia „je znevýhodnenie, ktoré má fyzická osoba z dôvodu jej ťažkého zdravotného postihnutia...........“

**V prípade ak publikácia nemá autora či autorov cituje sa podľa prvého údaja** ako je názov publlikácie, názov článku, prvé slovo textu, číslo normy po ktorých nasleduje rok a pri citáte aj číslo strany.

**Citovanie** z viacerých diel toho istého autora, ktoré vydal v jednom roku sa v zátvorke za rokom uvádza malé písmeno podľa toho v akom poradí sme v zozname použitej literatúry tieto pramene uviedli. Uvedené v texte musí korešpondovať so zoznamom použitej literatúry.

**Pr.** „..............“ (Mátel, 2010 a, s. 49).

**Ak citujeme zdroj** z internetu tak v texte sa neuvádza webová adresa stránky, uvádza sa len v zozname použitej literatúry. V texte uvedieme autora, rok, v prípade citátu aj stranu a v prípade parafrázy či výťahu stranu neuvádzame.

**V prípade ak citujeme autora, ktorý citát prevzal od iného autora, v texte to uvádzame nasledovne:**

**1.** „Sociálna práca s rizikovými skupinami je podmienená tým, že zraniteľnosť rizikových skupín závisí na miestnych podmienkach a na štátnej sociálnej politike.“ (Matoušek In Kozoň, 2009, s. 15).

**2.**  Matoušek uvádza, že „sociálna práca s rizikovými skupinami je podmienená tým, že zraniteľnosť rizikových skupín závisí na miestnych podmienkach a na štátnej sociálnej politike.“ (In Kozoň, 2009, s. 15).

**V zozname použitej literatúry sa uvádza nasledovne:**

KOZOŇ, A. 2009. *Sociálna práca s rizikovým klientom.* Trenčín : SpoSolntE, 2009. 68 s.

ISBN 978-80-970121-6-8.

**Cudzojazyčný text**, ktorý doposiaľ nebol preložený do slovenčiny, uvádza sa vo vlastnom preklade, na čo je vhodné upozorniť poznámkou v zátvorke (vlastný preklad autora).

**Pr.**

„Globalizácia je proces výberu a organického zjednocovania globálnych a lokálnych trendov.....“ (vlastný preklad autora). (Bauman, 1997, s. 53).

**Citát, parafrázu a výťah prevzatý z českej literatúry treba uvádzať v slovenskom jazyku, ale pozor tu už nie je potrebné písať že je to vlastný preklad autora.**

**Znamená to**, že citát, parafráza, výťah sa uvádza v jazyku, v ktorom sa práca píše.

**Publikácia s viacerými monografiami od rôznych autorov:**

V publikácii od Kratochvílovej et al. má jednu monografiu Kapucian, ktorý  citoval Brezinku.

V texte sa to uvedie:

Ako hovorí Kapucian podľa Brezinku*„Rodičia by mali poskytnúť svojim deťom adekvátne vzdelanie, mali by ich naučiť vyznať sa v rôznych životných situáciách, chrániť ich práva, vysvetľovať im ich povinnosti, byť kladným príkladom vo vzťahu k práci, k ľuďom, v životnej filozofii, v hodnotovej orientácii, posilňovať ich zdravé sebavedomie, pripraviť ich na vstup do manželstva a na rodičovskú rolu a hlavne dať im veľa lásky, pozornosti a porozumenia.”*(In Kratochvílová et al., 2007, s. 89).

**V zozname použitej literatúry**:

KAPUCIAN, J. 2007. Postavenie rodiny v spoločnosti. In KRATOCHVÍLOVÁ, E. et al. *Úvod do pedagogiky.*1. vyd. Trnava : Pedagogická fakulta Trnavskej univerzity, 2007, ISBN 978-80-8082-145-6, s. 85- 91.

**Zoznam použitej literatúry**

* všetky citácie v práci treba uviesť **v zozname použitej literatúry** v plnom znení,
* musia byť zoradené  **podľa priezviska autora v abecednom poradí**, vprípade ak nie je známy autor, tak podľa prvého údaja či už celého názvu knižnej publikácie alebo názvu článku,
* záznamy v zozname použitej literatúry sa píšu od ľavého okraja bez odrážok, neuvádza sa poradové číslo,
* ak je záznam na viac ako 1 riadok, ďalšie riadky sú posunuté o 4 voľnéznaky od ľavého okraja,
* medzi uvedenými dokumentmi vynechávame voľný riadok,
* zahraničnú literatúru uvádzame v pôvodnom jazyku, t.z. že názov zdroja, z ktorého sme čerpali, v zozname použitej literatúry treba uviesť v pôvodnom jazyku - neprekladať.
* v prípade, ak máme v jednej publikácii (napr. v zborníku, časopise...) viacero článkov či príspevkov od rôznych autorov, je potrebné aby sme ich v použitej literatúre uviedli každého zvlášť. Avšak zdroj to bude vždy len jeden.
* prvé vydanie v zozname použitej literatúry sa v citačnom popise nemusí uvádzať. (Viď vzor)

**Knihy/Monografie**

Prvky popisu:

Autor. rok vydania. *Názov : podnázov (nepovinný).* Poradie vydania. Miesto vydania : Vydavateľ, rok vydania. Rozsah strán. ISBN.

OLÁH, M. 2005. *Sociálnoprávna ochrana detí.* 1. vyd. Prešov : Prešovská univerzita, Pravoslávna bohoslovecká fakulta, 2005. 206 s. ISBN 80-8068-349-2.

**Príspevok v monografii**

KOVAČIKOVÁ, D. 2003. Vybrané kapitoly z dejín sociálnej práce. In TOKÁROVÁ, A. et al. *Sociálna práca.* 2. vyd. 2003, s. 80-154.

**Dvaja alebo traja autori sa v použitej literatúre sa oddeľujú pomlčkou, v texte čiarkou**

SLOVÁK, P. – VEREŠ, M. 2009. *Metódy sociálnej práce I*. Bratislava : Vysoká škola zdravotníctva a sociálnej práce Sv. Alžbety, 2009. 70 s. ISBN 978-80-89271-27-6.

**Ak je viac autorov ako traja** uvedie sa prvý resp. aj druhý autor a skratka et al.

SCHAVEL, M. et al. 2008. *Sociálna práca vo verejnej správe.* 2. doplnené a prepracované vydanie. Bratislava : VŠZaSP sv. Alžbety, 2008. 192 s. ISBN 80-8082-065-1.

**Ak nie je známy autor** uvedie sa ako prvý údaj celý názov knižnej publikácie alebo článku a ak je názov príliš dlhý, uvedieme prvé slovo z názvu. V prípade ak publikácia alebo článok nemá názov, uvedieme prvé slovo z textu.

*Sväté písmo.* 1996. Trnava : Spolok sv. Vojtecha, 1996. 2623 s. ISBN 80-7162-152-8. – *Zmeny v zdravotnom poistení.* 2011. Bratislava : MZ SR, 2011. 83 s.

**Článok v časopise**

Prvky popisu:

Autor. rok vydania. Názov článku. In *Názov zdrojového dokumentu (noviny, časopisy*)*.* ISSN, rok, ročník, číslo zväzku, Rozsah strán (strana od-do).

ČÍRTKOVÁ, L. 2006. Domácí násilí: Fakta a paradoxy. In *Sociálna práca.* ISSN 1213-6204, 2006, 2/2006, s. 54-67.

ONDREJKOVIČ, P. 2007. Koncepcia prevencie drogových závislostí. In *Sociálna prevencia.* ISSN 1336-9679, 2007, roč. II., č. 3, s. 14-19.

**Článok zo zborníka a monografie**

Prvky popisu:

Autor. rok vydania. Názov článku. In *Názov zborníka.* Miesto vydania : Vydavateľ, rok vydania. ISBN, Rozsah strán (strana od-do).

KOZOŇ, A. 2009. Morálne aspekty bezpečnosti jedinca a spoločnosti v sociálnej a ekonomickej núdzi. In *Sociálna a ekonomická núdza – bezpečnosť jedinca a spoločnosti. Zborník príspevkov*. Bratislava : VŠZaSP sv. Alžbety, 2009. ISBN 978-80-89271-63-4, s. 23-30.

**Článok z monografie:**

JUSKO, P. 2011. Futbalové chuligánstvo a futbaloví chuligáni. In MÁTEL, A. – SCHAVEL, M. et al. *Aplikovaná sociálna patológia v sociálnej práci.* Bratislava : VŠZaSP sv. Alžbety, 2011. 441 ISBN 978-80-8132-009-5, s. 338-340.

**Elektronické dokumenty - monografie**

Prvky popisu:

Autor. rok vydania. Názov [Druh nosiča]. Poradie vydania. Miesto vydania : Vydavateľ, dátum vydania. Dátum aktualizácie. [Dátum citovania]. Dostupnosť a prístup. ISBN.

JURČOVÁ, D. 2005. *Slovník demografických pojmov.* [online]. Bratislava : Inštitút informatiky a štatistiky, apríl 2005. [citované 2010-10-30]. Dostupné na internete: <http://www.infostat.sk/vdc/pdf/slovnik\_2verdd.pdf >. ISBN 80-85659-40-9.

**Ak nie** je známy autor(uvedie sa ako prvý údaj názov inštitúcie alebo názov článku).

Společnost sociálních pracovníků ČR. 2007. *Mezinárodní etický kodex sociální práce - principy.* [online]. 2006-10-24. [citované 2010-10-10]. Dostupné na internete: <http://sspcr.unas.cz/?q=node/14>

**Články v elektronických časopisoch a iné príspevky**

Prvky popisu:

Autor. rok vydania. Názov. In Názov časopisu. [Druh nosiča]. rok vydania, ročník, číslo [dátum citovania]. Dostupnosť a prístup. ISSN.

HOCHELOVÁ, M. 2007. Rizikové správanie detí a mládeže. In *Sociálna prevencia.* [online]. II. roč. č. 1/2007. [citované 2010-10-10]. s. 14-18. Dostupné na internete: <http://www.infodrogy.sk/drogyUserFiles/File/IVB\_Kmiminalita\_1\_2007\_zelene.pdf>ISSN 1336-9679.

**Elektronické časopisy**

*Deník veřejné správy.* 2008. [online]. Praha : Triada, 27.7.2008. [citované 2008-07-27]. Dostupné na internete: <http://denik.obce.cz/go/.>. ISSN 1213-6336.

**Príspevok v zborníku na CD-ROM**

Prvky popisu:

Autor. rok vydania. Názov. In Názov zborníka [Druh nosiča]. Miesto vydania : Vydavateľ, rok vydania, Rozsah strán (strana od-do). ISBN.

ZEMÁNEK, P. 2001. The machines for "green works" in vineyards and their economical evaluation. In *9th International Conference : proceedings. Vol. 2. Fruit Growing and viticulture* [CD-ROM]. Lednice : Mendel University of Agriculture and Forestry, 2001, p. 262-268. ISBN 80-7157-524-0.

**Vedecko-kvalifikačné práce**

Prvky popisu:

Autor. rok vydania. Názov práce : označenie druhu práce (dizertačná, doktorandská). Miesto vydania : Názov vysokej školy, rok vydania. Rozsah strán.

PODARENÁ, A. 2010. *Domáce násilie voči seniorom* : dizertačná práca. Bratislava : VŠZaSP sv. Alžbety, 2010. 149 s.

**Výskumné správy**

Prvky popisu:

Autor. rok vydania. Názov práce : druh správy (VEGA, priebežná správa). Miesto vydania : Názov inštitúcie, rok vydania. Rozsah strán.

BAUMGARTNER, J. et al. 1998. *Ochrana a udržiavanie genofondu zvierat, šľachtenie zvierat* : výskumná správa. Nitra : VÚŢV, 1998. 78 s.

**Normy**

Prvky popisu:

Označenie a číslo normy: rok vydania (nie rok schválenia, alebo účinnosti) : Názov normy.

STN ISO 690: 1998 : Dokumentácia – Bibliografické odkazy – Obsah, forma a štruktúra.

**Zákony**

Zákon č. 305/2005 Z. z. o sociálnoprávnej ochrane detí a o sociálnej kuratele a o zmene

a doplnení niektorých zákonov.

Zákon č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov.

**Použité zdroje k vypracovaniu prednášky**

GAVORA, P. 2007. *Sprievodca metodológiou kvalitatívneho výskumu.* 2. vyd. Bratislava :

Univerzita Komenského, 2007. 228 s. ISBN 978-80-223-2317-8.

KOZOŇ, A. 2009. *Sociálna práca s rizikovým klientom.* Trenčín : SpoSolntE, 2009. 68 s.

ISBN 978-80-970121-6-8

MEŠKO, D. - KATUŠČÁK, D. - FINDRA, J. et al. 2005. *Akademická príručka.*  2. vyd.

Martin : Osveta, 2005. 496 s. ISBN 80-8063-200-6.

ORENDÁČ, P. 2008. *Ako písať školské a záverečné práce. Metodická pomôcka*

*pre študentov.* Bratislava : VŠZaSP sv. Alžbety, 2008. 48 s. ISBN 978-80-89271-43-6.

Dodatok k 2. vydaniu.

Smernica č. 7/2011 VŠZaSP sv. Alžbety o  náležitostiach záverečných, rigoróznych

a habilitačných prác, ich bibliografickej registrácii, kontrole originality, uchovávaní

a sprístupňovaní.

VRANKOVÁ, E. - Seminár k bakalárskej práci. Prednáška k  predmetu. VŠZaSP

sv. Alžbety.

Zákon č. 447/2008 Z. z. o peňažných príspevkoch na kompenzáciu ťažkého zdravotného

postihnutia a o zmene a doplenení niektorých zákonov.